Belgian kuningaskunnan ja Ruotsin kuningaskunnan aloite neuvoston asetuksen antamiseksi toisen sukupolven Schengenin tietojärjestelmän (SIS II) kehittämisestä



Virallinen lehti nro C 183 , 29/06/2001 s. 0012 - 0014



Belgian kuningaskunnan ja Ruotsin kuningaskunnan aloite neuvoston asetuksen antamiseksi toisen sukupolven Schengenin tietojärjestelmän (SIS II) kehittämisestä (2001/C 183/07) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 66 ja 67 artiklan, ottaa huomioon Belgian kuningaskunnan ja Ruotsin kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Schengenin tietojärjestelmä, joka on perustettu tarkastusten asteittaisesta lakkauttamisesta yhteisillä rajoilla 14 päivänä kesäkuuta 1985 tehdyn Schengenin sopimuksen soveltamisesta vuonna 1990 tehdyn Schengenin yleissopimuksen (jäljempänä "vuoden 1990 Schengenin yleissopimus") IV osaston määräysten mukaisesti, on keskeinen väline osaksi Euroopan unionia sisällytetyn Schengenin säännöstön soveltamisessa. (2) Schengenin tietojärjestelmän kapasiteetti nykymuodossaan riittää palvelemaan korkeintaan 18 osallistujavaltiota. Tietojärjestelmä on tällä hetkellä käytössä 13 jäsenvaltiossa ja kahdessa muussa valtiossa (Islanti ja Norja), ja se aiotaan ottaa lähiaikoina käyttöön Yhdistyneessä kuningaskunnassa ja Irlannissa. Sitä ei kuitenkaan ole rakennettu niin, että se voisi palvella Euroopan unionin laajentumisen jälkeistä lisääntynyttä jäsenvaltioiden määrää. (3) Tästä syystä sekä tietotekniikan uusimman kehityksen hyödyntämiseksi ja uusien toimintojen käyttöönoton mahdollistamiseksi on tarpeen kehittää uusi, toisen sukupolven Schengenin tietojärjestelmä (SIS II). (4) SIS II:n kehittämisestä aiheutuvat kulut rahoitetaan Euroopan unionin talousarviosta asiaa koskevien, 29 päivänä toukokuuta 2001 tehtyjen neuvoston päätelmien mukaisesti. Tämä asetus muodostaa yhdessä toisen sukupolven Schengenin tietojärjestelmän (SIS II) kehittämisestä ... päivänä ... kuuta ... tehdyn neuvoston päätöksen(3) ... kanssa vaadittavan oikeusperustan sille, että unionin talousarvioon voidaan ottaa SIS II:n kehittämiseen tarvittavat määrärahat ja että kyseinen osa talousarviosta voidaan toteuttaa. (5) Oikeusperustaan kuuluu kaksi osaa eli tämä asetus, joka perustuu Euroopan yhteisön perustamissopimuksen 66 ja 67 artiklaan, sekä neuvoston päätös, joka perustuu Euroopan unionista tehdyn sopimuksen 30 artiklan 1 kohtaan sekä 31 ja 34 artiklaan. Tämä johtuu siitä, että Schengenin tietojärjestelmän toiminnalla on useita eri tavoitteita, joista yksi kuuluu Euroopan yhteisön perustamissopimuksen kolmannen osan IV osaston soveltamisalaan ja muut tavoitteet Euroopan unionista tehdyn sopimuksen VI osaston soveltamisalaan. (6) Sen seikan, että oikeusperusta, jota edellyttää mahdollisuus rahoittaa SIS II:n kehittäminen unionin talousarviosta, muodostuu kahdesta eri säädöksestä, ei pitäisi vaikuttaa siihen periaatteeseen, että Schengenin tietojärjestelmä on nyt ja jatkossakin yksi, yhteinen tietojärjestelmäkokonaisuus ja SIS II:a on kehitettävä tämän mukaisesti. (7) Tämä asetus ei rajoita sitä, että myöhemmin annetaan tarvittavaa lainsäädäntöä, jossa kuvataan yksityiskohtaisesti SIS II:n toimintaa ja käyttöä. Tällaisen lainsäädännön on oltava voimassa järjestelmän käyttöönottoon mennessä, mutta sitä voidaan valmistella asianmukaisella tavalla vasta siinä vaiheessa, kun SIS II:n teknisessä kehittämisessä on edetty riittävän pitkälle. (8) Tarvittavat säännöt, joissa kuvataan SIS II -tietojärjestelmään tässä asetuksessa asetettujen tavoitteiden toteuttamiseksi tallennettavien tietojen erityistarkoitukset, tallennettavien tietojen luonne ja kyseisten tietojen käyttöä koskevan oikeuden myöntäminen, olisi hyväksyttävä Euroopan yhteisön perustamissopimuksen 67 artiklan määräysten mukaisesti. (9) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(4) mukaisesti. (10) Tämä asetus on Schengenin säännöstön kehittämistä, ja se kuuluu tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY(5) 1 artiklan piiriin. (11) Tämän mukaisesti on sovittava järjestelystä, jonka mukaisesti Islannin ja Norjan edustajat voivat osallistua työhön komiteoissa, jotka avustavat komissiota tämän käyttäessä täytäntöönpanovaltaansa. Tällaista järjestelyä on suunniteltu edellä mainittuun osallistumista koskevaan sopimukseen liitetyssä yhteisön sekä Islannin ja Norjan välisessä kirjeenvaihdossa(6). (12) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän asetuksen antamiseen eikä tämä asetus siten sido Tanskaa eikä sitä sovelleta Tanskaan. Ottaen huomioon, että tämän asetuksen tarkoituksena on kehittää Schengenin säännöstöä Euroopan yhteisön perustamissopimuksen kolmannen osan IV osaston määräysten nojalla, sovelletaan edellä mainitun pöytäkirjan 5 artiklaa, ON ANTANUT TÄMÄN ASETUKSEN: 1 artikla Niiden yhteisön tavoitteiden toteutumisen varmistamiseksi, jotka koskevat henkilöiden vapaata liikkuvuutta ilman tarkastuksia sisärajoja ylitettäessä ja tarkastusten suorittamista ulkorajoilla kolmansien maiden kansalaisten tullessa yhteisön alueelle, jäsenvaltioilla on oltava käytössään yhteinen tietojärjestelmä, jonka kautta jäsenvaltioiden nimeämät viranomaiset pääsevät automaattisen hakumenettelyn avulla tutustumaan kolmansien maiden kansalaisista tehtyihin ilmoituksiin suorittaakseen tarkastuksia ulkorajoilla ja muualla jäsenvaltion alueella ja käsitelläkseen viisumi- ja oleskelulupahakemuksia. 2 artikla Nykyinen, muun muassa 1 artiklassa esitetyssä tarkoituksessa käytettävä tietojärjestelmä eli Schengenin tietojärjestelmä, joka perustettiin vuoden 1990 Schengenin yleissopimuksen IV osaston määräysten nojalla, korvataan uudella tietojärjestelmällä, jossa otetaan huomioon tietotekniikan kehitys, eli Schengenin tietojärjestelmä II:lla (SIS II), jonka ansiosta voidaan ottaa uudet jäsenvaltiot mukaan järjestelmään ja toteuttaa joitakin uusia toimintoja. 3 artikla SIS II:sta tulee yksi järjestelmäkokonaisuus, jolla toteutetaan sekä tämän asetuksen 1 artiklassa asetettuja tavoitteita että neuvoston päätöksen ... 1 artiklassa asetettuja tavoitteita, ja sen kehittää komissio 6 artiklan 2 ja 3 kohdassa tarkoitettujen menettelyjen mukaisesti. 4 artikla SIS II:n kehittämiseksi tarvittavista toimenpiteistä päätetään 6 artiklan 2 kohdassa tarkoitettua hallintomenettelyä noudattaen, sikäli kuin ne koskevat muita kuin 5 artiklassa lueteltuja asioita. 5 artikla SIS II:n kehittämiseksi tarvittavat, seuraavia asioita koskevat toimenpiteet toteutetaan 6 artiklan 3 kohdassa tarkoitettua sääntelymenettelyä noudattaen: a) järjestelmän arkkitehtuuri; b) henkilötietojen suojaan liittyvät tekniset näkökohdat; c) tekniset näkökohdat, joista aiheutuu merkittäviä talousarviovaikutuksia jäsenvaltioille. 6 artikla 1. Komissiota avustaa hallinto- tai sääntelykomitea. 2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä. Päätöksen 1999/468/EY 4 artiklan 3 kohdassa tarkoitettu määräaika vahvistetaan kahdeksi kuukaudeksi. 3. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä. Päätöksen 1999/468/EY 5 artiklan 6 kohdassa tarkoitettu määräaika vahvistetaan kahdeksi kuukaudeksi. 4. Komiteat vahvistavat työjärjestyksensä. 7 artikla Komissio antaa neuvostolle kunkin puolivuotiskauden loppuun mennessä ja ensimmäisen kerran vuoden 2002 toisen puolivuotiskauden loppuun mennessä tilanneselvityksen SIS II:n kehittämisestä. 8 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Sen voimassaolo päättyy 31 päivänä joulukuuta 2006. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti. Tehty ... Neuvoston puolesta Puheenjohtaja ... (1) EYVL C ... (2) EYVL C ... (3) Ks. myös tämän virallisen lehden s. 14. (4) EYVL L 184, 17.7.1999, s. 23. (5) EYVL L 176, 10.7.1999, s. 31. (6) EYVL L 176, 10.7.1999, s. 53.